
Text rozhodnutia
Súd: Krajský súd Banská Bystrica Spisová značka: 29Cb/582/1992 Identifikačné číslo súdneho spisu: 6092899643 Dátum vydania rozhodnutia: 27. 02. 2013 Meno a priezvisko sudcu, VSÚ: JUDr. Drahomíra Dibdiaková ECLI: ECLI:SK:KSBB:2013:6092899643.2 Uznesenie Krajský súd v Banskej Bystrici v obchodnoprávnej veci navrhovateľa INTERCOOP spol. s r.o. „v likvidácii", Drieňova 7, 826 55 Bratislava, IČO: 31 349 218 proti odporcovi JUDr. Ľudovít Paulovič, M. Rázusa 19, 984 01 Lučenec, správca konkurznej podstaty úpadcu SVETOM, výrobné družstvo „v likvidácii, 013 82 Veľké Rovné, IČO: 00 168 092 v konaní o určenie, že medzi účastníkmi sporu došlo k uzavretiu hospodárskej zmluvy takto r o z h o d o l : Konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Podaným návrhom si navrhovateľ uplatnil voči odporcovi právo na určenie, že medzi ním a odporcom došlo k uzavretiu hospodárskej zmluvy na dovoz striekacieho zariadenia J. C. XX-XX a že je odporca povinný toto zariadenie od navrhovateľa odobrať. Súd zistil, že po podaní návrhu došlo na strane navrhovateľa k zmene tak, že na základe rozhodnutia valnej hromady INTERCOOP, spol. družstevného podniku pre zahraničný obchod zo dňa 18.11.1992, ktorý pôvodne návrh na súd podal, došlo k zrušeniu spoločného podniku dňom 06.05.1993 s tým, že všetky záväzky, práva a povinnosti prešli týmto dňom na obchodnú spoločnosť INTERCOOP, spol. s r.o., Drieňová 7, Bratislava. Pôvodný navrhovateľ bol z obchodného registra tak, ako to vyplýva z uznesenia Okresného súdu Bratislava I sp.zn. Sa 475/B zo dňa 06.05.1993, vymazaný. Súd preto konštatuje zmenu na strane navrhovateľa na INTERCOOP spol. s r.o., Drieňova 7, 826 55 Bratislava, IČO: 31 349 218, ktorý následne vstúpil od 05.09.1994 do likvidácie. Uznesením Mestského súdu v Bratislave č.k. 38K 34/96 bol na jeho majetok dňa 15.05.1996 vyhlásený konkurz. Z výpisu obchodného registra Okresného súdu Bratislava I., odd. Sro, vl. č. 4955/B, zo dňa 18.02.2013 súd zistil, že konkurz vyhlásený na majetok navrhovateľa bol zrušený z toho dôvodu, že majetok úpadcu nepostačoval ani na úhradu výdavkov a odmeny správcu konkurznej podstaty, a to uznesením Krajského súdu v Bratislave zo dňa 28.11.2012, ktoré sa stalo právoplatným dňa 01.01.2013, v dôsledku čoho bola spoločnosť navrhovateľa z obchodného registra ku dňu 05.02.2013 vymazaná. Súd konštatuje zmenu aj na strane odporcu, na ktorého bol vyhlásený konkurz uznesením Krajského súdu v Banskej Bystrici č.k. 24K 27/93-Že, 27-24K 33/98, 52/98 zo dňa 25.05.1998 s tým, že za správcu majetkovej podstaty súd ustanovil JUDr. Ľudovíta Pauloviča. Správne označenie odporcu je JUDr. Ľudovít Paulovič, M. Rázusa 19, 984 01 Lučenec správca konkurznej podstaty úpadcu SVETOM, výrobné družstvo „v likvidácii, 013 82 Veľké Rovné, IČO: 00 168 092. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 107 ods.1 O.s.p., ak účastník stratí spôsobilosť byť účastníkom konania skôr, ako sa konanie právoplatne skončilo, súd posúdi podľa povahy veci, či má konanie zastaviť alebo prerušiť alebo či môže v ňom pokračovať. Podľa ods.4 cit. ust., ak po začatí konania zanikne právnická osoba, súd pokračuje v konaní s jej právnym nástupcom, a ak právneho nástupcu niet, súd konanie zastaví. Zo spisového materiálu súd zistil, že navrhovateľ zanikol výmazom z obchodného registra po podaní návrhu. Jednou z podmienok konania je spôsobilosť byť účastníkom konania, ktorá je upravená v § 19 O.s.p.. Ak však subjekt zanikne skôr, ako sa konanie právoplatne skončilo a nemá právneho nástupcu, musí súd s poukazom na § 107 ods.4 O.s.p. konanie zastaviť. Z vykonaného dokazovania súd zistil, že účastník na strane navrhovateľa zanikol výmazom z obchodného registra bez právneho nástupcu, preto súd konanie podľa § 104 ods.7 O.s.p. voči odporcovi zastavil. O trovách konania rozhodol súd podľa § 146 ods.1 písm.c/ O.s.p. tak, že žiaden z účastníkov nemá právo na ich náhradu. Poučenie: Proti tomuto uzneseniu možno podať odvolanie do 15 dní odo dňa jeho doručenia, písomne v dvoch vyhotoveniach na Krajský súd v Banskej Bystrici. V odvolaní treba popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2013:6092899643.2 (dáta aktuálne k 11. 11. 2026). Záväzné je znenie zverejnené súdom.




